LXXXVIII.  Confirmat jura et possessiones canonicorum regularium ecclesiae S. Petri Tarentasiensis, et statuit ut ibi semper ordo regul. secundum S. Augustini Regul. observetur.   (Anno 1146, Febr. 26.) [  Ibid.  ]
EUGENIUS episcopus, servus servorum Dei, dilectis filiis canonicis Tarentasiensis ecclesiae tam praesentibus quam futuris regularem vitam professis, in perpetuum.
Quoniam sine verae cultu religionis, nec charitatis unitas potest subsistere, nec Deo gratum exhiberi servitium, expedit apostolicae auctoritati religiosas personas diligere, et earum quieti, auxiliante Domino, providere. Eapropter, dilecti in Domino filii, venerabilis fratris nostri Petri Tarentasiensis archiepiscopi precibus inclinati, vestris justis postulationibus clementer annuimus, et praedecessoris nostri felicis memoriae papae Innocentii vestigiis inhaerentes, praefatam B. Petri ecclesiam, in qua divino mancipati estis obsequio, sub ejusdem apostolorum principis et nostra protectione suscipimus, et praesentis scripti privilegio communimus: in primis siquidem statuentes ut ordo canonicus secundum B. Augustini Regulam perpetuis ibi temporibus inviolabiliter conservetur, quascunque praeterea possessiones, quaecunque bona inpraesentiarum sentiarum juste et canonice possidetis, aut in futurum concessione pontificum, liberalitate regum, largitione principum, oblatione fidelium, seu aliis justis modis, praestante Domino, poteritis adipisci, firma vobis vestrisque successoribus et illibata permaneant. Statuimus etiam ut, obeuntibus canonicis quos in ecclesia vestra esse constat, nullus eis nisi regularem vitam professus canonicus substituatur. Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt usibus omnimodis profutura, salva sedis apostolicae auctoritate, et Tarentasiensis archiepiscopi canonica justitia et reverentia. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Eugenius Catholicae sedis episcopus ss. Ego Conradus Sabinensis episcopus ss. Ego GG. presbyter cardinalis tituli Callixti ss. Ego Oddo cardinalis S. Georgii ad Velum Aureum ss. Ego Albericus Ostiensis episcopus ss. Ego Guido diaconus cardinalis SS. Cosmae et Damiani ss. Ego Raynerius presbyter cardinalis titulo S. Priscae ss. Ego Octavianus diaconus cardinalis S. Nicolai in Carcere Tulliano ss. Ego Guido presbyter cardinalis titulo SS. Laurentii et Damasi ss. Ego Bernardus presbyter cardinalis titulo S. Clementis ss. Ego Cinthius diaconus cardinalis SS. Sergii et Bacchi ss. Datum Transtiberim per manum Roberti S. R. E. presbyteri cardinalis et cancellarii, IV Kalend. Mart. indict. IX, Incarnat. Domin. anno 1145, pontificatus vero domni Eugenii papae III anno II.